**Duhovno poglabljanje našega duhovniškega poslanstva**

*Meditacija za dekanijsko rekolekcijo oz.* ***dies sanctificationis****, junij 2019*

*Pripravil: Anton Furar, žpk Sveti Jakob v Slovenskih goricah*

S pomočjo junijske meditacije na temo *Duhovno poglabljanje našega duhovniškega poslanstva* se bomo zazrli v svoje poslanstvo, ki je ne nazadnje tudi bratstvo zaradi Kristusa. Meditacija je razdeljena na pet delov:

1. Kako sem kot duhovnik živel svoje duhovništvo v preteklem pastoralnem letu?
2. Sem bil vreden poklicanosti?
3. Bog je bil ves čas z menoj.
4. Ovrednotenje duhovništva v luči darovanja in življenja za Kristusa v preteklem pastoralnem letu.
5. Z novo spodbudo živeti duhovništvo v vsej polnosti do končnega cilja – vstajenja.

**Kako sem kot duhovnik živel svoje duhovništvo v preteklem pastoralnem letu?**

Upam, da sem živel svoje duhovniško poslanstvo s tem, ko sem se trudil za ljudi: da bi ti lahko sodelovali pri sv. mašah; da bi otroci dobivali osnove verske in moralne vzgoje; da bi bolniki dobili tolažbo po zakramentih; bile so priprave na krst, poroko, obhajilo ... Sproti sem poskušal reševati stvari, saj je župnija živa skupnost sprotnega razkrivanja resnice, edinosti in oživljanje Božjega kraljestva ter ločevanja vrednot.

Kot duhovnika me življenje samo postavlja pred nešteto opravil, skrbi, odgovornosti v izpolnjevanju poslanstva.

Vedno bolj doživljam, da se v molitvi, odvija duhovni boj za vse, ki so mi zaupani in sem zanje odgovoren, tudi zase.

V zadnjem času me posebej nagovarja Jezusova beseda apostolom, naj ljudem oznanjajo pokoro in odpuščanje grehov. Tudi sam zajemam iz tega neskončnega vrelca Božjega usmiljenja.

Sprašujem se, kako živeti in sodobnemu svetu približati tudi svobodo preprostosti in skromnosti.

Doživljam, da se doslednost vedno obrestuje.

**Sem bil vreden te poklicanosti?**

Da in ne. Ko sem se spraševal, ali sem uspel, sem padal navzdol, saj sem sposobnost in uspeh pripisoval le sebi.

Ko sem bil nemočen, v dilemi in sem stvari in situacije izročal Bogu, so se dogajale rešitve in čudenja; bilo je lepo.

Danes srečujemo mnogo trpečih ljudi, iskalcev. In ko svojo nemoč ob njih izročamo Kristusovemu križu, odpiramo pot odrešenja.

**Bog je bil ves čas z menoj**

Bil je ves čas z menoj, od otroštva do danes. Še posebej vidno je bilo to v času odločanja za duhovniški poklic in pripravo nanj. Nasproti mi je poslal ljudi, ki so mi stali ob strani. Vsa srečanja z ljudmi so dar! Koliko srečanj je bilo z ljudmi! Lahko preteče tudi več let, da se pokaže sad teh srečanj. Koliko doživetij z bolniki po domovih, bolnišnicah; koliko bogatih doživetij sprave; koliko izrednih situacij, ki so se razrešile v pravo smer! Bog me očitno vodi in varuje, je ves čas z menoj.

**Ovrednotenje duhovništva v luči darovanja in življenja za Kristusa v preteklem pastoralnem letu**

Jezusova Beseda je vedno 100-odstotna. To je naše največje upanje, saj pravi: »Resnično, resnično povem vam: Če pšenično zrno ne pade v zemljo in ne umre, ostane samo; če pa umre, obrodi obilo sadu.« (Jn 12, 24) Ena največjih človekovih zmag je, ko premaga slaba nagnjenja v samem sebi. Potem ima dostop v nov svet. Jezus je rekel, da »malo kvasa vse testo prekvasi«… To je pot k svetosti, h kateri smo vsi poklicani. Da zmorem kljub zdravstvenim omejenostim, zmorem edinole v Kristusu. Hvala mu.

**Z novo spodbudo živeti duhovništvo v vsej polnosti do končnega cilja – vstajenja**

Jezus pravi, da Božje kraljestvo »osvajajo samo močni« … Zato je to skrajen napor, zaradi katerega prihaja tudi do izgorevanja. Smo potujoča Cerkev, ki s Kristusom počasi prihaja na svoj cilj. Nove spodbude daje vedno Bog, ki nas na presenetljivo raznolike načine poganja v gibanje, poživljanje, darovanje; tudi do onemoglosti, ki pa ne bo konec – smrt, ampak bo prehod v Luč, v Življenje, v Njega samega.